CELEX: 32020R2226
Language: el
Date: 2020-12-23 00:00:00
Title: Κανονισμός (ΕΕ) 2020/2226 του Ευρωπαϊκού Κοινοβουλίου και του Συμβουλίου της 23ης Δεκεμβρίου 2020 σχετικά με ορισμένες πτυχές ασφάλειας της αεροπορίας όσον αφορά τη λήξη της μεταβατικής περιόδου που προβλέπεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (Κείμενο που παρουσιάζει ενδιαφέρον για τον ΕΟΧ)

28.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 437/97
               
            
         ΚΑΝΟΝΙΣΜΟΣ (ΕΕ) 2020/2226 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 23ης Δεκεμβρίου 2020
         σχετικά με ορισμένες πτυχές ασφάλειας της αεροπορίας όσον αφορά τη λήξη της μεταβατικής περιόδου που προβλέπεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Αφού ζήτησαν τη γνώμη της Ευρωπαϊκής Οικονομικής και Κοινωνικής Επιτροπής,
         Αφού ζήτησαν τη γνώμη της Επιτροπής των Περιφερειών,
         Αποφασίζοντας σύμφωνα με τη συνήθη νομοθετική διαδικασία (1),
         Εκτιμώντας τα ακόλουθα:
         
                     (1)
                  
                  
                     Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (2) («συμφωνία αποχώρησης») συνήφθη από την Ένωση με την απόφαση (ΕΕ) 2020/135 του Συμβουλίου (3) και τέθηκε σε ισχύ την 1η Φεβρουαρίου 2020. Η μεταβατική περίοδος που προβλέπεται στο άρθρο 126 της συμφωνίας αποχώρησης («μεταβατική περίοδος»), κατά τη διάρκεια της οποίας το δίκαιο της Ένωσης εξακολουθεί να εφαρμόζεται ως προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας («Ηνωμένο Βασίλειο») και εντός αυτού σύμφωνα με το άρθρο 127 της συμφωνίας αποχώρησης, λήγει στις 31 Δεκεμβρίου 2020.
                  
               
                     (2)
                  
                  
                     Ο κύριος στόχος του κανονισμού (ΕΕ) 2018/1139 του Ευρωπαϊκού Κοινοβουλίου και του Συμβουλίου (4) είναι η καθιέρωση και η διατήρηση υψηλού και ομοιόμορφου επιπέδου ασφάλειας της αεροπορίας στην Ένωση. Για τον σκοπό αυτό, έχει θεσπιστεί σύστημα πιστοποιητικών για διάφορες αεροπορικές δραστηριότητες, προκειμένου να επιτευχθεί το απαιτούμενο επίπεδο ασφάλειας και να καταστούν δυνατές οι αναγκαίες επαληθεύσεις και η αμοιβαία αποδοχή των εκδιδομένων πιστοποιητικών.
                  
               
                     (3)
                  
                  
                     Στον τομέα της ασφάλειας της αεροπορίας, οι συνέπειες για τα πιστοποιητικά και τις εγκρίσεις από τη λήξη της μεταβατικής περιόδου χωρίς συμφωνία που καθορίζει τη νέα σχέση στον τομέα της αεροπορικής ασφάλειας μεταξύ της Ένωσης και του Ηνωμένου Βασιλείου μπορούν να αντιμετωπιστούν από πολλά ενδιαφερόμενα μέρη μέσω διαφόρων μέτρων. Τα μέτρα αυτά περιλαμβάνουν τη μετάπτωση σε αρχή πολιτικής αεροπορίας ενός από τα κράτη μέλη, και την αίτηση, πριν από τη λήξη της μεταβατικής περιόδου, για πιστοποιητικό που εκδίδει ο Οργανισμός της Ευρωπαϊκής Ένωσης για την Ασφάλεια της Αεροπορίας («Οργανισμός»), με ισχύ από την επόμενη ημέρα μετά τη λήξη της μεταβατικής περιόδου.
                  
               
                     (4)
                  
                  
                     Ωστόσο, για ορισμένα πιστοποιητικά είναι αναγκαίο να ληφθούν ειδικά μέτρα για την αντιμετώπιση των συνεπειών της λήξης της μεταβατικής περιόδου. Αυτό ισχύει ιδίως για τα πιστοποιητικά σχεδιασμού που εκδίδονται πριν από τη λήξη της μεταβατικής περιόδου από τον Οργανισμό σε φορείς σχεδιασμού με κύρια εγκατάστασή τους στο Ηνωμένο Βασίλειο ή από τέτοιους φορείς σχεδιασμού εγκεκριμένους από τον Οργανισμό. Μέχρι την ημερομηνία αυτή, ο Οργανισμός ασκούσε τις λειτουργίες και τα καθήκοντα του «κράτους σχεδιασμού» βάσει της σύμβασης διεθνούς πολιτικής αεροπορίας και των παραρτημάτων της εξ ονόματος του Ηνωμένου Βασιλείου, όπως προβλέπεται στο άρθρο 77 παράγραφος 1 του κανονισμού (ΕΕ) 2018/1139. Μόλις λήξει η μεταβατική περίοδος, οι λειτουργίες και καθήκοντα του «κράτους σχεδιασμού» όσον αφορά το Ηνωμένο Βασίλειο θα αναληφθούν από την Αρχή Πολιτικής Αεροπορίας του Ηνωμένου Βασιλείου. Προκειμένου να αντιμετωπιστεί η εν λόγω αλλαγή, το Ηνωμένο Βασίλειο έχει θεσπίσει νομοθεσία η οποία θεωρεί πιστοποιητικά σχεδιασμού που έχουν εκδοθεί πριν από τη μεταβατική περίοδο ως εκδοθέντα βάσει της νομοθεσίας του Ηνωμένου Βασιλείου, με ισχύ από τη λήξη της μεταβατικής περιόδου.
                  
               
                     (5)
                  
                  
                     Είναι αναγκαία ειδικά μέτρα από την πλευρά της Ένωσης για να εξασφαλιστεί ότι όσον αφορά αεροσκάφη νηολογημένα στην Ένωση τα σχέδια τα οποία καλύπτονταν από τέτοια πιστοποιητικά σχεδιασμού θα εξακολουθήσουν να καλύπτονται από πιστοποιητικά σχεδιασμού που διέπονται από τον κανονισμό (ΕΕ) 2018/1139. Τα ειδικά μέτρα θα πρέπει να επιτρέπουν στους ενδιαφερόμενους φορείς εκμετάλλευσης αεροσκαφών να συνεχίσουν να χρησιμοποιούν τα εν λόγω προϊόντα. Ως εκ τούτου, είναι αναγκαίο να προβλεφθεί ότι τα πιστοποιητικά που καλύπτουν τα εν λόγω σχέδια έχουν εκδοθεί από τον Οργανισμό ή, κατά περίπτωση, από τους φορείς σχεδιασμού που έχουν εγκριθεί από αυτόν, με ισχύ από την επομένη της λήξης της μεταβατικής περιόδου. Ο κανονισμός (ΕΕ) 2018/1139 και οι σχετικές πράξεις της Επιτροπής προβλέπουν τέτοια πιστοποιητικά σχεδιασμού, τα οποία εκδίδονται με βάση το ότι το εν λόγω αεροσκάφος είναι νηολογημένο σε κράτος μέλος, ακόμη και αν κράτος σχεδιασμού είναι τρίτη χώρα.
                  
               
                     (6)
                  
                  
                     Είναι αναγκαίο να διευκρινιστεί ότι τα εν λόγω πιστοποιητικά σχεδιασμού υπόκεινται στους σχετικούς κανόνες που ορίζονται στον κανονισμό (ΕΕ) 2018/1139 και στις σχετικές εκτελεστικές και κατ’ εξουσιοδότηση πράξεις που εκδίδονται δυνάμει αυτού ή του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (5), ιδίως στους κανόνες που ισχύουν για την πιστοποίηση σχεδιασμού και τις υποχρεωτικές πληροφορίες για τη διαρκή αξιοπλοΐα.
                  
               
                     (7)
                  
                  
                     Λαμβανομένου υπόψη του επείγοντος χαρακτήρα που συνεπάγεται η λήξη της μεταβατικής περιόδου, είναι σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ένωση, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (8)
                  
                  
                     Δεδομένου ότι ο στόχος του παρόντος κανονισμού, δηλαδή η διατήρηση υψηλού και ομοιόμορφου επιπέδου ασφάλειας της αεροπορίας στην Ένωση, δεν μπορεί να επιτευχθεί επαρκώς από τα κράτη μέλη, μπορεί όμως, λόγω της κλίμακας και των αποτελεσμάτων του, να επιτευχθεί καλύτερα σε επίπεδο Ένωσης, η Ένωση δύναται να θεσπίσει μέτρα, σύμφωνα με την αρχή της επικουρικότητας όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας όπως ορίζεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού.
                  
               
                     (9)
                  
                  
                     Οι διατάξεις του παρόντος κανονισμού θα πρέπει να τεθούν σε ισχύ επειγόντως και θα πρέπει να εφαρμοστούν από την επομένη της ημέρας λήξης της μεταβατικής περιόδου, εκτός εάν έως την ημερομηνία αυτή έχει τεθεί σε ισχύ ή εάν εφαρμόζεται προσωρινά συμφωνία μεταξύ της Ευρωπαϊκής Ένωσης και του Ηνωμένου Βασιλείου που θα διέπει θέματα ασφάλειας της πολιτικής αεροπορίας σχετικά με τα πιστοποιητικά σχεδιασμού,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            
               1.   Ο παρών κανονισμός θεσπίζει ειδικές διατάξεις, εν όψει της λήξης της μεταβατικής περιόδου, σχετικά με ορισμένα πιστοποιητικά ασφάλειας της αεροπορίας που έχουν εκδοθεί βάσει του κανονισμού (ΕΚ) αριθ. 216/2008 ή του κανονισμού (ΕΕ) 2018/1139 σε φυσικά και νομικά πρόσωπα που έχουν την κύρια εγκατάστασή τους στο Ηνωμένο Βασίλειο.
            
            
               2.   Ο παρών κανονισμός εφαρμόζεται στα πιστοποιητικά σχεδιασμού που παρατίθενται στο παράρτημα τα οποία ισχύουν πριν από την ημερομηνία εφαρμογής του παρόντος κανονισμού και έχουν εκδοθεί από τον Οργανισμό για φυσικά ή νομικά πρόσωπα που έχουν την κύρια εγκατάστασή τους στο Ηνωμένο Βασίλειο ή από φορέα σχεδιασμού που έχει την κύρια εγκατάστασή του στο Ηνωμένο Βασίλειο.
            
            
               3.   Ο παρών κανονισμός εφαρμόζεται μόνο για αεροσκάφη νηολογημένα στην Ένωση.
            
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι αντίστοιχοι ορισμοί του κανονισμού (ΕΕ) 2018/1139 και των κατ’ εξουσιοδότηση και εκτελεστικών πράξεων που έχουν εκδοθεί βάσει του εν λόγω κανονισμού και βάσει του κανονισμού (ΕΚ) αριθ. 216/2008.
         
         
            Άρθρο 3
            Ισχύς των πιστοποιητικών
            Τα πιστοποιητικά σχεδιασμού που αναφέρονται στο άρθρο 1 παράγραφος 2 θεωρείται ότι έχουν εκδοθεί την ημερομηνία που αναφέρεται στο άρθρο 5 παράγραφος 2:
            
                        1.
                     
                     
                        από τον Οργανισμό, όσον αφορά τα πιστοποιητικά που αναφέρονται στο άρθρο 1 παράγραφος 2 τα οποία εκδόθηκαν από τον Οργανισμό·
                     
                  
                        2.
                     
                     
                        από φορέα εγκεκριμένο από τον Οργανισμό, όσον αφορά τα πιστοποιητικά που αναφέρονται στο άρθρο 1 παράγραφος 2 τα οποία εκδόθηκαν από φορέα σχεδιασμού εγκεκριμένο από τον Οργανισμό.
                     
                  
         
            Άρθρο 4
            Κανόνες και υποχρεώσεις σχετικά με τα πιστοποιητικά που διέπονται από το άρθρο 3
            
               1.   Τα πιστοποιητικά που διέπονται από το άρθρο 3 του παρόντος κανονισμού υπόκεινται στους κανόνες που εφαρμόζονται σε αυτά σύμφωνα με τον κανονισμό (ΕΕ) 2018/1139 και τις σχετικές εκτελεστικές και κατ’ εξουσιοδότηση πράξεις που έχουν εκδοθεί δυνάμει του εν λόγω κανονισμού ή του κανονισμού (ΕΚ) αριθ. 216/2008, ιδίως του κανονισμού (ΕΕ) αριθ. 748/2012 της Επιτροπής (6).
            
            
               2.   Ο Οργανισμός διαθέτει τις εξουσίες που καθορίζονται στον κανονισμό (ΕΕ) 2018/1139 και στις σχετικές εκτελεστικές και κατ’ εξουσιοδότηση πράξεις που εκδόθηκαν βάσει του εν λόγω κανονισμού και βάσει του κανονισμού (ΕΚ) αριθ. 216/2008, όσον αφορά τις οντότητες που έχουν την κύρια εγκατάστασή τους σε τρίτη χώρα.
            
         
         
            Άρθρο 5
            Έναρξη ισχύος και εφαρμογή
            
               1.   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               2.   Ο παρών κανονισμός εφαρμόζεται από την επομένη της ημέρας κατά την οποία το ενωσιακό δίκαιο παύει να ισχύει έναντι και εντός του Ηνωμένου Βασιλείου, σύμφωνα με το άρθρα 126 και 127 της συμφωνίας αποχώρησης.
            
            
               3.   Ο παρών κανονισμός δεν εφαρμόζεται εάν έχει τεθεί σε ισχύ ή εάν, κατά περίπτωση, εφαρμόζεται προσωρινά μέχρι την ημερομηνία της παραγράφου 2 του παρόντος άρθρου, συμφωνία μεταξύ της Ευρωπαϊκής Ένωσης και του Ηνωμένου Βασιλείου που διέπει θέματα ασφάλειας της πολιτικής αεροπορίας σχετικά με τα πιστοποιητικά που αναφέρονται στο άρθρο 1 παράγραφος 2 του παρόντος κανονισμού.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Δεκεμβρίου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Θέση του Ευρωπαϊκού Κοινοβουλίου της 18ης Δεκεμβρίου 2020 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 22ας Δεκεμβρίου 2020.
         
            (2)  EE L 29 της 31.1.2020, σ. 7.
         
            (3)  Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).
         
            (4)  Κανονισμός (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (ΕΕ L 212 της 22.8.2018, σ. 1).
         
            (5)  Κανονισμός (ΕΚ) αριθ. 216/2008 Του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (ΕΕ L 79 της 19.3.2008, σ. 1).
         
            (6)  Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).
      
      
         
            ΠΑΡΑΡΤΗΜΑ
            
               ΚΑΤΑΛΟΓΟΣ ΠΙΣΤΟΠΟΙΗΤΙΚΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1
            
            
                     
                        1.
                     
                     
                        Κανονισμός (ΕΕ) αριθ. 748/2012 της Επιτροπής (1), παράρτημα I μέρος 21 ενότητα Α τμήμα Β (Πιστοποιητικά τύπου και περιορισμένα πιστοποιητικά τύπου)
                     
                  
                     
                        2.
                     
                     
                        Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα Δ (Τροποποιήσεις στα πιστοποιητικά τύπου και τα περιορισμένα πιστοποιητικά τύπου)
                     
                  
                     
                        3.
                     
                     
                        Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα Ε (Συμπληρωματικά πιστοποιητικά τύπου)
                     
                  
                     
                        4.
                     
                     
                        Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα ΙΓ (Επισκευές)
                     
                  
                     
                        5.
                     
                     
                        Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα ΙΕ (Εξουσιοδοτήσεις βάσει ευρωπαϊκών οδηγιών τεχνικών προδιαγραφών)
                     
                  
                     
                        6.
                     
                     
                        Κανονισμός (ΕΕ) αριθ. 748/2012, παράρτημα I μέρος 21 ενότητα Α τμήμα Ι (Εγκρίσεις φορέων σχεδιασμού)
                     
                  
               (1)  Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).